
23-TA-531: Noteikumu projekts (Grozījumi)
Grozījums Ministru kabineta 2016. gada 13. decembra noteikumos Nr. 806 "Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm mēnešalgu un speciālo piemaksu noteikšanas kārtību un to apmēru"

	Noteikumu (grozījumu) projekts
1. Izteikt 3. pielikumu jaunā redakcijā (pielikums).
	Priekšlikums (TM - 17.04.2023.)
Ministru kabineta 2016.gada 13.decembra noteikumu Nr. 806 "Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonas ar speciālajām dienesta pakāpēm mēnešalgu un speciālo piemaksu noteikšanas kārtību un to apmēru" (turpmāk – Noteikumi Nr.806) 1.pielikumā ir noteikts Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm mēnešalgu diapazons (minimālā un maksimālā mēnešalga) atbilstoši katrai mēnešalgas grupai.
Ministru kabinets 2022.gada 19.aprīlī pieņēma zināšanai informatīvo ziņojumu "Par priekšlikumiem atlīdzības palielināšanai Iekšlietu ministrijas un Tieslietu ministrijas institūcijas nodarbinātajiem, kas nodrošina valsts iekšējās drošības stiprināšanas pasākumu īstenošanu", vienlaikus atbalstot finansējuma palielināšanu atlīdzībai Iekšlietu ministrijas un Tieslietu ministrijas amatpersonām ar speciālajām dienesta pakāpēm, kas nodrošina valsts iekšējās drošības stiprināšanas pasākumu īstenošanu saistībā ar plaša mēroga Krievijas militāro agresiju pret Ukrainu un pieaugošiem ģeopolitiskiem riskiem 2023.gadam un turpmāk ik gadu 27 528 335 euro apmērā.
Ja tiks atbalstīts finansējuma palielinājums atlīdzībai amatpersonām ar speciālo dienesta pakāpēm vidēji līdz 10 % arī 2024. un 2025. gadā, Ieslodzījuma vietu pārvalde (turpmāk – Pārvalde) norāda, ka atsevišķām Pārvaldes amatpersonām ar speciālajām dienesta pakāpēm šobrīd ir jau noteikta maksimālā mēnešalga atbilstoši attiecīgajai mēnešalgas grupai, tādējādi Pārvaldei nav iespējas palielināt amatpersonai ar speciālo dienesta pakāpi mēnešalgu atbilstoši Ministru kabinetā nolemtajam, neizdarot grozījumus Noteikumos Nr.806.
Lai samazinātu Noteikumu Nr.806 grozījumu skaitu, kā arī ņemot vērā to, ka normatīvā akta grozījumu izstrāde rada gan administratīvos, gan finansiālos izdevumus, Pārvalde izsaka priekšlikumu vienlaikus izdarīt grozījumus arī Noteikumu Nr.806 1.pielikumā.
 
Piedāvātā redakcija
Pārvalde piedāvā izteikt Noteikumu Nr.806 1.pielikumu jaunā redakcijā (divi risinājumi):
1) nosakot tikai minimālo mēnešalgas apmēru (minimālās mēnešalgas apmēru atstāt šī brīža redakcijā), tādējādi ļaujot iestādes vadītājam, ņemot vērā attiecīgās iestādes darba samaksas fondu, kā arī Noteikumu Nr.806 1.pielikumu, apstiprināt attiecīgās iestādes amatpersonas mēnešalgas skalu (turpmāk – mēnešalgas skala). Tātad amatpersonas mēnešalgas grupas konkrēto mēnešalgas apmēru atbilstoši amata kvalifikācijas kategorijai noteiks iestādes vadītājs, ievērojot mēnešalgu skalā noteiktos mēnešalgas apmēru. Turklāt, paredzot, ka amatpersonām mēnešalgas apmēru nosaka tādējādi, lai tā nepārsniegtu Ministru prezidentam noteikto mēnešalgu;
2) nosakot šādu maksimālo mēnešalgas apmēru: 10.mēnešalgas grupai – 2532 euro; 9.mēnešalgas grupai – 2202 euro; 8.mēnešalgas grupai – 2004 euro; 7.mēnešalgas grupai – 1902 euro; 6.mēnešalgas grupai – 1830 euro; 5.mēnešalgas grupai – 1806 euro; 4.mēnešalgas grupai – 1626 euro; 3.mēnešalgas grupai – 1548 euro; 2.mēnešalgas grupai – 1488 euro (pārējais regulējums nemainās).

